Pietersen wil hê Boucher moet Protea-leisels vasvatMark Boucher. Foto: Facebook. Kevin Pietersen is berug vir sy aggressiewe kolfstyl, talent en omstredenheid. Soms is daar kere waar die wag voor sy mond met verlof is, maar wanneer KP praat, kan jy eintlik luister. Dié Engelse ster het op Twitter geskryf dat Mark Boucher die beste kandidaat is om die Protea-leisels vas te vat. Sy twiet kom ná Ottis Gibson en sy afrigterspan se kontrakte nie deur Krieket Suid-Afrika hernieu is nie. “Daar is net een persoon wat Suid-Afrikaanse krieket kan omkeer. En dit is Mark Boucher,” het Pietersen getwiet. Boucher is die voorste toetspaaltjiewagter in wêreldkrieket en het 147 toetse vir Suid-Afrika gespeel voor ’n fratsbesering in 2012 sy speeldae kortgeknip het. Die bybreekbouler, Imran Tahir, het destyds ’n kolwer van Somerset skoongeboul gedurende ’n opwarmingswedstryd. Die dwarsbalkies het opgeskiet en Boucher in die oog getref. Sedertdien is die 42-jarige aan die stuur van die Titans in Suid-Afrika se plaaslike ligas en het hy al vyf trofees – twee keer die eendag- en T20-reekse en een keer die vierdagreeks – saam met die span verower. “Hy het die silwerware, hy word oral in die wêreld gerespekteer en hy is ’n wonderlike mens,” het Pietersen geskryf.